તને પણ અથાણું બનાવવાની કેટલી રીત શીખવી છે, એમણે ! ને એક બહુ જ મહત્વની સલાહ પણ આપી છે, એ તને યાદ હોય જ. એમણે કહેલું કે, આ ઘેર હું છું, તારી મમ્મી છે, આપણે ત્યાં અથાણાં બનાવવાની એક રીત છે. એનો એક સ્વાદ છે, જે ઘરનાને ગોઠી ગયો છે. આવી જ સહુના ઘેર પરંપરા હોય જ. ને જ્યાં ઘરમાં કોઈ વડીલ હોય ત્યાં એનો આગ્રહ પણ હોય. આવા વખતે તમારાં સાસુની હાજરીમાં, મમ્મીને ફોન કરીને રીત પૂછો તો એમને જરૂર ઓછું આવે. આપણા ઘેર આપણો સ્વાદ, એમના ઘેર એમનો સ્વાદ. અહીંનું જ બધું સારું એવું ન હોય ! તને એવું લાગે, કારણ કે તું અહીં આટલાં વર્ષો ઊછરી છે. એવું જ તારા વરને એની માના ને દાદીના હાથનું અથાણું ભાવતું હોય એવું બને ને ! આપણે એ શીખી લેવાનું. પાંચ વાર પૂછવાનું ને શીખવાનો ઉત્સાહ બતાડવાનો. તો એમને ગમે. અહીં તો તને ભાવતું અથાણું બને જ છે ને બરણીમાં તારે ત્યાં પણ લઈ જઈ શકે, પણ એવું કરતી વખતે એમનું મન ન દુભાય તે જોવાનું. એમનું અથાણું અહીં લેતા આવવાનું. બંને સ્વાદ માણવાના, પણ એની સરખામણી નહીં કરવાની. બંનેમાં માનો હેતભર્યો હાથ છે. બંનેમાં પોતપોતાના વડીલો પાસેથી મળેલી પરંપરાનો સ્વાદ છે. આ સ્વાદ એમની ઓળખ છે.